**Balatonvilágos Község Önkormányzat Gazdasági Ellátó és Vagyongazdálkodó szervezetének 2024.költségvetés első fordulós tárgyalásához szöveges előterjesztés**

 A 2024. évi költségvetési törvényből adódóan az intézményt érintő rendelkezések:

A Központi költségvetési törvény 2024. évre vonatkozóan 6,0%-os fogyasztói árnövekedéssel számol.

A költségvetési szervek által foglalkoztatottak éves cafetéria-juttatásának kerete, illetve cafetéria-juttatást nem nyújtó költségvetési szervek esetében az egy foglalkoztatottnak éves szinten adott - az Szja tv. 71. § (1) bekezdésében meghatározott - juttatások összege, törvény eltérő rendelkezése hiányában, ***2024. évben nem haladhatja meg a nettó 400 000 forintot.***

***A fizetési számlához kapcsolódóan*** törvény alapján az egy foglalkoztatottnak havonta adható ***bankszámla-hozzájárulás mértéke a 2024. évben legfeljebb 1000 forint.***

***A közalkalmazotti fizetési*** osztályok első fizetési fokozatához tartozó illetmény garantált összegét, valamint a fizetési fokozatokhoz tartozó szorzószámokat a ***Költségvetési törvény 7. melléklete tartalmazza.***

A közalkalmazottak jogállásáról szóló 1992. évi XXXIII. törvény 69. §-ában foglalt illetménypótlék számítási alapja ***2024. évben 20.000.- forint***.

A kereset kiegészítés 2024. évben **a keresetbe tartozó juttatások** ***előző évi bázis előirányzatának 2 %-a.***

A foglalkoztatás elősegítéséről és a munkanélküliek ellátásáról szóló 2011. évi CXCI. törvény 23.§. (5) bekezdésében meghatározott ***rehabilitációs hozzájárulás várható mértéke 2024. évben 2.401.200.- Ft/fő/év.***

2023. december 01-től ***a minimálbér összege 266.800.-Ft a garantált bérminimum összege 326.000.- Ft.***

A munkáltató által fizetendő ***szociális hozzájárulás mértéke 13,0%, a fizetendő SZJA 15,0%***

***A kis összegű követelések értékhatára 100.000.- Ft***

1. **Bevételek tervezése**

A bevételek tervezésére vonatkozóan általánosan elmondható, hogy a 2023. évi harmadik negyedéves teljesítési adatok szintrehozásra kerültek 12 hónapra.

***A finanszírozási célú műveletek bevételei tervezése*** során mind az Óvodánál mind pedig a GEVSZ-nél jogszabályi változás miatt- az előző évek gyakorlatától eltérően - 2024 -ben ***a maradvány pozitív összege meg fog egyezni a korrigált záró pénzeszközzel.*** A költségvetés első fordulós tervezése során mindkét intézménynél a bankszámla és a pénztár 2023. december 31-i záró egyenlege került beállításra, ez majd módosulni fog (még nem áll rendelkezésre záró főkönyvi kivonat).

***Önkormányzati vagyonnal való gazdálkodás bevételénél*** eredeti előirányzatként nem tervezhető a nyári diákmunka támogatása és az elszámolásokból adódó visszatérítések (áram, gáz) ezért a 2024. évi teljesítési adatok alapján minimális egyéb szolgáltatási bevétel került tervezésre.

***A hulladékgazdálkodás bevétele***  itt szerepel a gallylerakás bevétele, melya 2023. évi háromnegyedéves teljesítési adatok alapján a tavalyi önköltségi áron került tervezésre.

***Étkeztetés bevételei*** 2023. évhez képest jelentős mértékben nőttek, ennek oka az új térítési díj rendeletben megállapított magasabb térítési díjak, valamint az étkezést igénybe vevők számának növekedése. A tervezett bevétel az állami támogatás igénylése során elvárható bevétellel egyezik.

***Nem lakóingatlan bérbeadása és üzemeltetés bevétel*** az előző évhez képest nem mutat jelentős eltérést.

***A közösségi színterek működtetése, a közösségi társadalmi tevékenység, a köztemetői feladatok bevételeinek*** a tervezése a háromnegyedéves teljesítési adatokból indult ki.

***A közvetített szolgáltatások ellenértéke*** jelentős mértékben megnövekedett, melynek oka, hogy a védőnői szolgálat közüzemi és dologi számlái tovább számlázásra kerültek.

**2. Működési kiadások tervezése**

**Bérek tervezése**

### A bérek tervezésére vonatkozó közös szabályok

A 2024. évi közalkalmazotti bérek tervezésénél a költségvetési törvényben meghatározott illetménytábla és pótlékalap adatai alapján készültek a számítások.

A minimálbér, a garantált bérminimum, várható változása miatt a bérek az alábbiak szerint kerültek kiszámításra 2024. évben:

A költségvetés az új minimálbérrel és garantált bérminimummal számolt, **a munkáltatói döntések 2024. évben meghatározottak szerint változatlanok maradtak.**

A munkáltató által fizetendő ***szociális hozzájárulás mértéke 13,0%, a fizetendő SZJA 15,0%***

Az intézményeknél lévő ***üres álláshelyekre jutó bérkiadás és járulék*** tervezésre került, mivel az üres álláshelyek folyamatosan hirdetve vannak és betöltésük az év folyamán várható.

A dolgozók megtartása, az üres álláshelyek betöltése érdekében a munkáltató igyekszik ösztönző keret, illetmény-, és keresetkiegészítés biztosításával, a Cafetéria keret megemelésével a munkakörök betöltéséhez szükséges szakképzett munkaerőt megtartani és biztosítani. Ezt a célt szolgálja a Cafetéria keret is, mely nettó 350.000.- Ft/fő/év.

Az előző évekhez hasonlóan beállításra került a teljesítményösztönző keret, valamint a 13. havi juttatás.

Tervezésre került a bankszámla hozzájárulás, melynek mértéke 2024. évben 1000.- Ft/hó/fő.

Beállításra került a GEVSZ intézményvezetőjének a bérkorrekciója, mely a többletfeladatok ellátása, valamint a központi bérfejlesztésből adódó bérfeszültséget enyhítésére szolgál.

Az előző évek gyakorlatának megfelelően a Balatonvilágosi Szivárvány Óvoda **dajkái esetében a garantált bérminimum 10 %-kal megemelésre került.**

***Dologi kiadások tervezése***

A költségvetési koncepció szerint a dologi kiadásoknál 10%-os inflációval, kell számolni.

Nem kerültek tervezésre a 2023. évben egyszeri alkalommal jelentkező kiadások, ugyanakkor figyelembe kellett venni a 2024. évi várható egyszeri kiadásokat.

*A kisértékű tárgyi eszközök beszerzése tételesen került megtervezésre.*

**Az áram és gázdíjak tervezését nehezítette** az árak azon belül is a rendszerhasználati díjak változása. A GEVSZ minden fogyasztási hely tekintetében rendelkezik 2024. december 31-ig áram és gáz szerződéssel, amivel nem lehet előre számolni az a fogyasztás mértéke mely az éves elszámolás során fog kiderülni.

**A koncepció előírása szerint 2024. évben a rendelkezésre álló villamosenergiadíjak hatszorosával, a gázdíjak esetében pedig tizenötszörösével kellene számolni,** ezt a számítási módszert nem mindenhol lehetett alkalmazni, helyette a számlák alapján történt a tervezés némi rátartással.

***A közétkeztetés esetében*** a Siófoki Tankerület számlázza tovább az almérők alapján a gáz, áram és vízdíjat. 2023.évben csak 2 hónapra történt gázfogyasztás kiszámlázása – a Tankerület nem kapott számlát az MVM-től, a mai napig folyik a levelezés az ügy tisztázása érdekében- ezért ***2 éves várható gázdíjjal történt a tervezés.***

***Fejlesztési kiadások tervezése***

Mindkét intézmény esetében a fejlesztési kiadások tételesen kerültek tervezésre, ez a szöveges előterjesztés mellékletét képezi. A fejlesztések többségéhez nem áll még rendelkezésre konkrét költségvetés, illetve költségkalkuláció, tehát a tervezés ebben a szakaszában becsült adatok kerültek beállításra.

**Kiadások alakulásának indoklása feladatonként**

***Az Óvoda kiadási előirányzata*** az előző év eredeti előirányzatához képest 35,22 %-kal 27.955 e Ft-tal nőtt.

A bérkiadásoknál: jelentős növekedést okozott a Kormány által történt jelentős béremelés, növekedést eredményezett a minimálbér, valamint a garantált bérminimum emelkedése, a dajkák esetében a garantált bérminimum 10%-kal történő megemelése. A Cafetéria keret 350.000.- Ft-tal került számításra.

Az óvoda kiadásai között 5.500.000.- Ft fejlesztési kiadás szerepel, mely a fűtés korszerűsítés költségét tartalmazza.

***A települési hulladékkezelés feladat összes kiadása*** az előző évi eredeti előirányzathoz képest 3,21 %-os növekedést mutat. A feladaton belül a bérkiadások nőttek, a megnövekedett garantált bér és az ahhoz kapcsolódó járulékok összegével.

***A közutak, hidak üzemeltetés*** feladat kiadása az előző évhez 24,09 %-kal nőtt, a központi béremelés miatt, illetve beruházásként 1.905.000 .- Ft szerepel a Kossuth utcai vízelvezetésre.

***Az étkeztetés kiadása***, - melyben szerepel az óvodai, iskola, munkahelyi, szociális és vendégétkeztetés is – jelentős mértékben nőttek, ennek legnagyobb oka a bérkiadások növekedésén felül az energiaárak, az élelmezés költségeinek jelentős mértékű emelkedése.

***Lakóingatlan bérbeadás,*** kiadása minimális mértékben csökkent.

***A nem lakóingatlan bérbeadása*** dologi kiadásai növekedtek, melynek oka a közvetített szolgáltatások mértékének emelkedése.

***Építmény üzemeltetés*** 14,3 %-os növekedése a bérkiadások és annak járulékából tevődik össze.

***Zöldterület gondozása és kezelése kiadásai*** 10.238 e Ft-tal nőttek, a kötelező béremelésen felül itt szerepel a céljutalom a béren kívüli juttatás, cafetéria is. A dologi kiadások csökkentek, ugyanakkor jelentős mértékű fejlesztések kerültek beállításra.

***Önkormányzati vagyonnal kapcsolatos feladatellátás*** 9,1 %-os növekedést mutat a 2023. évi eredeti előirányzathoz képest. A központi béremelésen kívül a bérkiadások emelkedését okozta, egy fő nyugdíjba vonulása miatti felmentési időre járó bérköltség beállítása.

***Közvilágítás kiadásai*** 2024. évi dologi kiadása minimálisan nőtt, a tervezés a rendelkezésre álló szerződés és energiaszámlák adatai alapján történt.

***Város és községgazdálkodás egyéb feladata*** kiadása a 2023. évi szinten került tervezésre.

***Nemzetközi kapcsolatokra*** 2024. évben 1.941 e Ft került tervezésre.

***Iskola működtetés*** kiadása között a Marió Cargó szállítási költségei 1.641 e Ft-tal kerültek növelésre. A szállítási kiadások 10 hónapra kerültek tervezésre.

***Háziorvosi alapellátás*** kiadása minimális növekedést mutat, a bérváltozás miatt.

***Foglalkozásegészségügyi tevékenység és fogorvosi ellátás*** költsége a 2023. évi eredeti előirányzattal egyezik.

***Család és nővédelmi ellátás (védőnő)*** kiadásának közel 30 %-os csökkenésének oka, a védőnői feladatellátás átadása, a bérkiadásokat és annak járulékait nem kellett megtervezni, ugyanakkor a közüzemi díjak, itt kerültek kiadásként megtervezésre, melyek tovább számlázásra kerülnek, mint közvetített szolgáltatás.

***Szociális étkeztetés*** kiadásánakemelkedésétaz ellátotti létszám növekedése okozza.

***A házi segítségnyújtás*** kiadásai 2023. évi szinten került beállításra.

***A tanyagondnoki szolgáltanál*** az előző évhez képest 28%-os csökkenést mutat, melynek oka a bérkiadás és annak járulékának csökkenése, valamint megszűnt a bérátfedés. (2023. évben a nyugdíjba vonuló tanyagondok sétáló idejére dupla bérrel kellett számolni.)

***Könyvtári szolgáltatás*** kiadása minimális mértékben emelkedett.

***Közművelődési színterek működtetése (művelődési ház***) feladat kiadásának növekedését a 5.286 e Ft fejlesztés okozza.

***Fürdő és strandszolgáltatás feladatinak*** kiadási növekedését az üzemeltetési anyagok megnövelése okozza.

***Közösségi társadalmi tevékenység*** dologikiadása csökkent.

***A köztemetői feladatok*** ellátása kiadási szintjének növekedését a megemelkedett energiaárak okozzák.

A 2024. évi tervezés során jelentős mértékű kiadások növekedésének oka a kötelező állami béremelés, és a betervezett fejlesztési kiadások.

Kérjük a szükséges módosító javaslatok megtételét, az előterjesztésben foglaltak tudomásul vételét és elfogadását.

Balatonvilágos 2024. 01. 18.

 Tisztelettel:

 Kovács Tamás Závodni Lászlóné

 GEVSZ intézményvezető GEVSZ gazdasági vezető